
Text rozhodnutia
Súd: Krajský súd Bratislava Spisová značka: 1S/271/2016 Identifikačné číslo súdneho spisu: 1016202563 Dátum vydania rozhodnutia: 31. 01. 2017 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2017:1016202563.1 Uznesenie Krajský súd v Bratislave v právnej veci žalobcu: JOPI TRADE, spol. s r. o., Vlčany č. 155, 925 84 Vlčany, IČO: 34 127 313, právne zastúpený: Mgr. Gábor Gál, Agátová 2513/15, 924 01 Galanta, proti žalovanému: Finančné riaditeľstvo SR, Lazovná 63, 974 01 Banská Bystrica, o odkladný účinok, takto r o z h o d o l : Súd odkladá vykonateľnosť rozhodnutia žalovaného Finančného riaditeľstva SR č. 103948532/2016 zo dňa 20.09.2016 v spojení s prvostupňovým rozhodnutím Daňového úradu pre vybrané daňové subjekty č. 103408575/2016 zo dňa 27.06.2016, až do právoplatného skončenia konania vo veci samej. o d ô v o d n e n i e : 1. Žalobca sa žalobou doručenou tunajšiemu súdu dňa 25.11.2016 domáhal preskúmania zákonnosti rozhodnutia žalovaného Finančného riaditeľstva SR č. 103948532/2016 zo dňa 20.09.2016 v spojení s prvostupňovým rozhodnutím Daňového úradu pre vybrané daňové subjekty č. 103408575/2016 zo dňa 27.06.2016. 2. V žalobe súčasne požiadal o odklad vykonateľnosti vyššie citovaných rozhodnutí. Žalobca odkladný účinok správnej žaloby odôvodnil tým, že okamžitým výkonom prvostupňového rozhodnutia v spojitosti s preskúmavaným rozhodnutím by hrozila závažná ujma na právach a právom chránených záujmov žalobcu. Žalobca nedisponuje dostatočným množstvom voľných finančných prostriedkov na to, aby uhradil vyrubený rozdiel dane z príjmov v sume XX XXX,XX eura. Vykonateľnosťou predmetného rozhodnutia v spojení s ostatnými rozhodnutiami žalovaného, čo spolu predstavuje sumu X XXX XXX,XX eura, by pre žalobcu malo likvidačný dopad na majetkovú sféru žalobcu, znamenalo by to krajne nepriaznivý zásah do podnikateľskej činnosti žalobcu, ktoré by mohlo viesť až k ukončeniu podnikateľskej činnosti žalobcu, a tým aj k zrušeniu pracovných miest jeho zamestnancov. Žalobca ďalej zdôrazňuje, že priznanie odkladného účinku nie je v rozpore s verejným záujmom a v dôsledku priznania odkladného účinku nevznikne žalovanému ani iným osobám žiadna ujma. 3. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 4. Podľa § 186 ods. 1 SSP, nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a takéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy. 5. Podľa ustanovenia § 186 ods. 2 SSP, odkladný účinok zaniká právoplatnosťou rozhodnutia správneho súdu vo veci samej. 6. Správny súd považoval dôvody uvedené v žiadosti žalobcu o odklad vykonateľnosti napadnutého rozhodnutia, resp. v návrhu na priznanie odkladného účinku správnej žaloby za opodstatnené. 7. Vzhľadom na vyššie uvedené skutočnosti postupoval správny súd v súlade s § 185 písm. a) SSP a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) S. s. p.).

